คลัง เเนะประชาชนทำธุรกรรมให้เสร็จก่อน26มี.ค.
กระทรวงการคลัง เเนะคนโอนบ้านก่อนหมดมาตรการภาษี 26 มี.ค.นี้
2 มี.ค. 2553

กระทรวงการคลัง เเนะคนโอนบ้านก่อนหมดมาตรการภาษี 26 มี.ค.นี้
นายประดิษฐ์ ภัทรประสิทธิ์ รมช.คลัง กล่าวว่า คลังจะเร่งประชาสัมพันธ์ให้ประชาชนที่ซื้อขายบ้านทำธุรกรรมการโอนซื้อขายภายในวันที่ 26 มี.ค. 2553 เพื่อจะได้รับประโยชน์มาตรการภาษีอสังหาริมทรัพย์ ซึ่งได้รับการยืนยันจากอธิบดีกรมที่ดินว่าจะมีการเพิ่มกำลังเจ้าหน้าที่ เพื่อบริการประชาชนที่มาโอนซื้อขายบ้าน โดยประชาชนที่ยื่นเรื่องทำนิติกรรมก่อน 16.30 น. ของวันที่ 26 มี.ค. 2553 จะได้รับสิทธิทางภาษีทุกคน
รมช.คลัง กล่าวว่า ในด้านการอนุมัติสินเชื่อซื้อบ้าน ได้ให้ธนาคารอาคารสงเคราะห์ (ธอส.) เร่งดำเนินการอนุมัติสินเชื่อภายใน 7 วัน และให้ทำนิติกรรมการภายใน 3 วัน โดยจะขอความร่วมมือไปยังธนาคารของรัฐและธนาคารพาณิชย์แห่งอื่นๆ เพื่อให้ประชาชนได้รับประโยชน์มากที่สุด
นายอนุวัฒน์ เมธีวิบูลวุฒิ อธิบดีกรมที่ดิน กล่าวว่า การดำเนินการทำนิติกรรมการซื้อขายอสังหาริมทรัพย์ในเดือนนี้ ทางกรมที่ดินทั่วประเทศ จะบริการประชาชนเป็นพิเศษ โดยผู้ที่ยื่นเรื่องภายใน 16.30 น. จะได้รับการดำเนินการให้เสร็จภายในวันนั้นทันที เพื่อให้ได้รับสิทธิมาตรการภาษีที่จะสิ้นสุดภายในวันที่ 28 มี.ค. 2553 แต่เนื่องจากวันที่ 27 และ 28 มี.ค. 2553 เป็นวันหยุดราชการ ทำให้มาตรการมีผลวันสุดท้ายที่ 26 มี.ค. 2553
นอกจาก กรมที่ดินยังได้เตรียมเจ้าหน้าที่เพิ่มไว้จำนวนมาก เพื่อรองรับการธุรกรรมซื้อขายอสังหาริมทรัพย์ได้ทั่วประเทศวันละถึง 9 หมื่นราย แต่เชื่อว่าจะมีประชาชนมารับบริการในวันสุดท้ายของมาตรการมีผลไม่เกิน 2 หมื่นราย
ด้าน นายขรรค์ ประจวบเหมาะ กรรมการผู้จัดการ ธอส. กล่าวว่า ตอนนี้ธนาคารมีโครงการสินเชื่อบ้านเอื้ออาทรจำนวน 4 พันล้านบาท และ สินเชื่อบ้านของบุคคลทั่วไปอีกจำนวน 3 พันล้านบาท ที่ต้องทำธุรกรรมสัญญาเงินกู้ และธุรกรรมที่กรมที่ดิน ซึ่งทางกรมที่ดินยืนยันว่าสามารถดำเนินการได้ทันโดยไม่มีปัญหา
สำหรับผู้ที่ต้องการสินเชื่อใหม่ ก็ขอให้เตรียมเอกสารมาให้พร้อม เพราะธนาคารจะอนุมัติสินเชื่อภายใน 7 วัน และ ทำธุรกรรมภายใน 3 วัน เพื่อให้ประชาชนได้สิทธิมาตรการภาษีที่ใกล้จะหมดลง